google/wiki40b huggingface dataset:
Πάπας Γρηγόριος Η΄

Πρώιμη ζωή του

Ο Αλμπέρτο ντι Μόρα γεννήθηκε περί το 1100 στο Μπενεβέντο της Ιταλίας. Πατέρας του ήταν ο ευγενής Sartorius di Morra. Εκάρη μοναχός νέος, είτε ως Κιστερκιανός στο Λoν (Laon), ή Βενεδικτίνος στο Μόντε Κασίνο. Αργότερα, πιθανόν μεταξύ 20 και 30 ετών, ο Αλμπέρτο προσχώρησε σε ένα νέο θρησκευτικό τάγμα, το Προμονστρατενσιανό ή Νορμπερτίνων. Είχε επιτελική θέση στο Αββαείο του Αγίου Μαρτίνου στο Λoν. Αργότερα έγινε καθηγητής εκκλησιαστικού δικαίου στην Μπολόνια.

Καρδινάλιος

Το 1156 ο Πάπας Αδριανός Δ΄ τον χειροτόνησε καρδινάλιο-διάκονο του Sant'Adriano και στις 14 Μαρτίου 1158 έγινε καρδινάλιος-ιερέας του San Lorenzo του Lucina. Ως παπικός απεσταλμένος του Πάπα Αλέξανδρου Γ' εστάλη να διδάξει εκκλησιαστικό δίκαιο σε όλη την Ευρώπη την δεκαετία του 1160 και στην Πορτογαλία για να στέψει τον Αλφόνσο Β΄. Έκανε επίσης το 1163 μια προσφορά συμφιλίωσης στον Φρειδερίκο Α΄ Βαρβαρόσσα της Αγίας Ρωμαϊκής Αυτοκρατορίας, τον οποίο είχε αφορίσει ο Πάπας Αλέξανδρος Γ' το 1160. Ο Αλέξανδρος τον έστειλε επίσης στην Αγγλία για να ερευνήσει τη δολοφονία του Τόμας Μπέκετ, και αυτός απάλλαξε τον βασιλιά Ερρίκο Β΄ από την δολοφονία κατά τη διάρκεια Συνόδου στην Αβράνς. Από το 1177 ως το 1179, ο Αλμπέρτο υπηρέτησε επίσης ως απεσταλμένος στην Ιταλία και τον Φεβρουάριο του 1178 έγινε Καγκελάριος της Εκκλησίας της Ρώμης. Από αυτή τη θέση «... συνέταξε ένα Forma Dicendi, μια συλλογή επίσημων παπικών πράξεων, αλλά και ολοκλήρωσε την κωδικοποίηση του cursus, μια συλλογή πολύ αυστηρών κανόνων που διέπουν τις εύφωνες ρυθμίσεις, τις καταλήξεις των προτάσεων και τις διατυπώσεις των παπικών πράξεων. Προς τιμήν του, το cursus ονομαζόταν stylus gregorianus». Τα δύο αυτά έγγραφα είχαν πολύ μεγάλη επιρροή στη διαμόρφωση της ρητορικής που χρησιμοποιείται στα παπικά έγγραφα. Λίγο πριν από την εκλογή του στον παπικό θρόνο, ο Αλμπέρτο ίδρυσε ένα μοναστήρι στη γενέτειρά του, το Μπενεβέντο.

Πάπας

Στις 21 Οκτωβρίου του 1187, μία ημέρα μετά το θάνατο του Πάπα Ουρβανού Γ΄, ο Αλμπέρτο ντι Μόρα εξελέγη Πάπας και πήρε το όνομα Γρηγόριος Η΄ προς τιμήν του Πάπα Γρηγορίου Ζ΄. Χειροτονήθηκε στις 25 Οκτωβρίου. Οι προηγούμενες επαφές του με τον Φρειδερίκο Βαρβαρόσσα έθεσαν την εκκλησία πάλι σε φιλική σχέση με τον αυτοκράτορα της Αγίας Ρωμαϊκής Αυτοκρατορίας. Ως απάντηση στην ήττα των σταυροφόρων του Βασιλείου της Ιερουσαλήμ στην μάχη του Χαττίν, ο Γρηγόριος εξέδωσε την παπική βούλα audita tremendi, ζητώντας την Γ΄ Σταυροφορία. Ο Γρηγόριος ταξίδεψε στην Πίζα, προκειμένου να λήξει τις εχθροπραξίες μεταξύ Πίζας και Γένοβας, έτσι ώστε τα δύο λιμάνια και οι στόλοι τους να ενώσουν τις δυνάμεις τους για την σταυροφορία. Στο δρόμο προς την Πίζα, σταμάτησε στη Λούκκα και διέταξε να βγάλουν από τον τάφο το σώμα του Αντίπαπα Βίκτορα Δ΄ και να τα πετάξουν έξω από την εκκλησία.

Θάνατος

Ο Γρηγόριος πέθανε στην Πίζα στις 17 Δεκεμβρίου του 1187 από πυρετό μετά από θητεία μόλις 57 ημερών στον παπικό θρόνο. Τάφηκε στο Duomo στην Πίζα. Τον διαδέχθηκε ο Πάπας Κλήμης Γ΄. Σύμφωνα με τον Joseph S. brusher, «η παπωσύνη του, αν και σύντομη, εντούτοις υπήρξε λαμπρή».
Περικλής Γαροφάλλου

Βιογραφικά στοιχεία

Γεννήθηκε το 1885. Εργάστηκε ως ναυτικός και ασφαλιστικός πράκτορας.  Υπήρξε οπαδός του Ελευθέριου Βενιζέλου και διορισμένο μέλος του δημοτικού συμβουλίου το 1920. Το 1929 εξελέγη υποψήφιος δημοτικός σύμβουλος με το ψηφοδέλτιο Ν. Μάνου, υποστηριζόμενο από το Λαϊκό Κόμμα. Εξελέγη βουλευτής Θεσσαλονίκης το 1936 με το Μεταρρυθμιστικό Εθνικό Κόμμα του Σωτ. Γκοτζαμάνη.  Το 1943 ήταν και πάλι διορισμένο μέλος της ολιγομελούς δημαρχιακής επιτροπής, υπό τον διορισμένο δήμαρχο Γ. Σερεμέετη. Υπό την ιδιότητα αυτή υπέγραψε την απόλυση των εβραίων υπαλλήλων του Δήμου, όταν εκείνοι απελάθηκαν βιαίως στην Πολωνία, μαζί με ολόκληρο τον εβραϊκό πληθυσμό της πόλης.
Πέθανε τον Ιούνιο του 1977.
Αστική Περιοχή Ιρίνγκα

Αποικισμός των πρώτων Ευρωπαίων στην ευρύτερη περιοχή της Ιρίνγκα

Μετά τον Α΄ Παγκόσμιο Πόλεμο, αρχικά εγκαταστάθηκαν πολλοί Γερμανοί, που διατηρούσαν αγροκτήματα με σιτηρά, αραβόσιτο, φασόλια, Ευρωπαϊκά οπωροφόρα δέντρα και αρκετά με ζώα. Κατά τον Β΄ Παγκόσμιο Πόλεμο, αυτοί οι Γερμανοί συνελήφθησαν και εστάλησαν σε Στρατόπεδα αιχμαλώτων και μετά την λήξη του, στη Γερμανία· και τα κτήματά τους αφού αρχικά τέθηκαν υπό την μεσεγγύηση της Μεγάλη Βρετανίας, στη συνέχεια ενοικιάστηκαν σε άλλους Ευρωπαίους. Κατά το 1949, τα Γερμανικά αυτά κτήματα, πωλήθηκαν σε Ευρωπαίους αποίκους, αυτό άλλωστε συνέβη και με τα περισσότερα άλλα Γερμανικά κτήματα της τότε Τανγκανίκα.
1397 Ουμτάτα

Φυσικά χαρακτηριστικά

Η μέση διάμετρος της Ουμτάτα εκτιμάται σε 22 περίπου χιλιόμετρα. O φασματικός τύπος της είναι άγνωστος, όπως και το άλβεδό της. Η Ουμτάτα περιστρέφεται γύρω από τον εαυτό της πιθανώς μία φορά κάθε 30 περίπου ώρες.
Φρειδερίκος του Άνχαλτ-Χάρτσγκεροντε

Βιογραφία

Ήταν ο τρίτος γιος του Χριστιανού Α΄ πρίγκιπα του Άνχαλτ-Μπέρνμπουρκ και της Άννας των Μπέντχαϊμ-Στάινφουρτ, κόρης του Άρνολτ Γ΄ κόμη του Τέκλενμπουρκ-Λίμμπουρκ. 
Το 1670 απεβίωσε στο Πλέτσκαου σε ηλικία 57 ετών και τον διαδέχθηκε ο μόνος γιος του Γουλιέλμος-Λουδοβίκος.
Μορλαί

Τοπωνυμία

Υπάρχουν διάφορες απόψεις για την προέλευση του ονόματος της πόλης. Το πιο πιθανό είναι ότι το όνομα Μορλαί προήλθε από τη λατινική ονομασία του ρωμαϊκού οικισμού Mons Relaxus («Οριζόντια εγκοπή κοιλάδας). Οι αλλαγές κατά τη διάρκεια των αιώνων (Montereleis το 1217, Montrelez το 1304) οδήγησαν, και κυρίως μέσω της συγχώνευσης του όρου «Mont Relaix», στην σύγχρονη ονομασία .

Γεωγραφικά στοιχεία

Το Μορλαί βρίσκεται στα βορειοανατολικά του νομού Φινιστέρ, στη διοικητική περιοχή της Βρετάνης.
Η πόλη είναι χτισμένη στη συμβολή δύο ποταμών, των Κεφλέτ και Ζαρλό που σχηματίζουν τον Ντοσέν (ή ποταμό του Μορλαί) ο οποίος, διαγράφοντας μια διαδρομή 15 χιλιομέτρων βόρεια, εκβάλει στη Μάγχη, στον όρμο του Μορλαί. 
Οι εκβολές του ποταμού Ντοσέν σχηματίζουν μια θαλάσσια διείσδυση - ρία - στο βάθος της οποίας βρίσκεται η πόλη. Ο Ντοσέν χωρίζει τις ιστορικές επαρχίες Λεόν στα δυτικά και Τρεγκόρ στα ανατολικά. Αυτή η διαδρομή είναι πλωτή μόνο στην παλίρροια, αλλά παρά τους περιορισμούς και τις δυσκολίες της ναυσιπλοΐας για πρόσβαση στο λιμάνι του Μορλαί, ήταν για μεγάλο χρονικό διάστημα σημαντικό πλεονέκτημα της ανάπτυξης της πόλης. 
Λόγω της γεωγραφικής της θέσης, η πόλη έχει υποφέρει συχνά από πλημμύρες.

Η πόλη

Το ιστορικό κέντρο της πόλης έχει στενά λιθόστρωτα δρομάκια και μεσαιωνικά σπίτια κατασκευασμένα από πέτρα και ξύλο. Πολλά έχουν θρησκευτικές και κοσμικές γλυπτικές αναπαραστάσεις στην πρόσοψή τους.
Ένα από αυτά τα σπίτια είναι το «σπίτι της δούκισσας Άννας» το οποίο είναι τώρα μουσείο, ανοιχτό στο κοινό. Αυτό το σπίτι του 16ου αιώνα λέγεται ότι είναι ένα από τα παλαιότερα της πόλης. 
Από το 1620 περίπου, οι ευγενείς και οι έμποροι του Μορλαί άρχισαν να κατασκευάζουν πέτρινα σπίτια και μέγαρα από μπλε σχιστόλιθο και γρανίτη.
Το Μορλαί είναι ένας δημοφιλής προορισμός για λάτρεις των θαλάσσιων σπορ με μια ποικιλία από δραστηριότητες που προσφέρονται, όπως σέρφινγκ και πέταγμα αετών. Υπάρχουν  επίσης όμορφα παράκτια μονοπάτια για περιπάτους. Οι εσωτερικές δραστηριότητες περιλαμβάνουν μπόουλινγκ, γκολφ, ιππασία και πολλά άλλα. 
Μαρίνα
Προστατευόμενο από τις ακανόνιστες καιρικές συνθήκες από τη θέση του ανάμεσα σε δύο λόφους στις άνω εκβολές, το λιμάνι του Μορλαί προσφέρει αγκυροβόλιο και ελλιμενισμό για περισσότερα από 200 πλοία στην προβλήτα και την αποβάθρα και όλες τις εγκαταστάσεις ενός καλά εξοπλισμένου σύγχρονου λιμανιού.

Οικονομία

Η Brit Air, μια περιφερειακή αεροπορική εταιρεία και θυγατρική του κρατικού αερομεταφορέα της Γαλλίας Air France, βρίσκεται στο Morlaix Airport του Μορλαί. Το 2013 η αεροπορική εταιρεία συγχωνεύθηκε με την HOP!

Βρετονική γλώσσα

Η πόλη ξεκίνησε ένα γλωσσικό σχέδιο μέσω του προγράμματος Ya d'ar brezhoneg ( ναι στα βρετονικά) 27 Ιουνίου 2008, για να αναβιώσει τη διδασκαλία και τη χρήση των βρετονικών, της ιστορικής κελτικής γλώσσας της περιοχής. Το 2008, το 6,45% των παιδιών πρωτοβάθμιας εκπαίδευσης φοίτησαν σε δίγλωσσα σχολεία.
Στα βρετονικά η πόλη ονομάζεται  Montroulez.
Κάθε χρόνο διοργανώνεται στο Μορλαί ένα φεστιβάλ αφιερωμένο στον πολιτισμό της Βρετάνης, με παραδοσιακούς χορούς, παραδοσιακές βρετονικές ενδυμασίες και μουσική.
Ρον ΜακΓκόβνεϊ

Τα πρώτα χρόνια και Leather Charm

Η μουσική πορεία του ΜακΓκόβνεϊ ξεκίνησε στα 18 του χρόνια με τους Obsession, συνεχίζοντας στους Phantom Lord, πριν σχηματίσει τους Leather Charm με τον κιθαρίστα και παιδικό του φίλο Τζέιμς Χέτφιλντ και τον κιθαρίστα Χιου Τάνερ, τον Ιούνιο του 1981. Το συγκρότημα έπαιζε διασκευές σε τραγούδια New Wave of British Heavy Metal συγκροτημάτων όπως οι Diamond Head, Iron Maiden και Sweet Savage και λίγους μήνες αργότερα ο Τάνερ αντικαταστάθηκε από τον Τρόι Τζέιμς, ενώ ο Χέτφιλντ εκτός από την κιθάρα, είχε τον ρόλο του τραγουδιστή του σχήματος. Τα τύμπανα ανέλαβε ο ντράμερ Τζιμ Μάλιγκαν, του οποίου η αποχώρηση λίγο αργότερα οδήγησε στην διάλυση του συγκροτήματος.

Phantasm

Το 1986, ο ΜακΓκόβνεϊ συνεργάστηκε με τον τραγουδιστή Κέιτον ντε Πένια των Hirax, τους κιθαρίστες Ρόντνι Νίκολσον και Κάρλος Γκουάτσιο και το ντράμερ Τζόνι Ταμπάρες, σχηματίζοντας τους Phantasm. Την επόμενη χρονιά, ο Νέιθαν Γουίλιαμς αντικατέστησε τον Γκουάτσιο και ο Τζην Χόγκλαν τον Ταμπάρες για την ηχογράφηση του ντέμο «Wreckage». Αμέσως μετά, ο ντράμερ Τζιμ Κόρτε εντάχθηκε στο σχήμα. Το συγκρότημα διαλύθηκε το 1988, με μοναδική επίσημη κυκλοφορία την συλλογή «Wreckage» του 2001.

Μετέπειτα εποχή

Ο ΜακΓκόβνεϊ σταμάτησε την επαγγελματική του ενασχόληση με την μουσική, εμφανιζόμενος κατά καιρούς σε εκδηλώσεις σχετικές με τους Metallica. Στις 10 Δεκεμβρίου 2011, εμφανίστηκε ζωντανά με τους Metallica στο «The Fillmore» του Σαν Φρανσίσκο. Επίσης, στις 5 Δεκεμβρίου 2013 έπαιξε με τους Megadeth την διασκευή στο «Cold Sweat» των Thin Lizzy κατά την εμφάνιση τους στην Σάρλοτ της Βόρειας Καρολίνας.
Τηλεφωνικό Σχέδιο Αριθμοδότησης

Ένα Τηλεφωνικό Σχέδιο Αριθμοδότησης (ή τηλεφωνικός κώδικας) είναι ένας είδος αριθμητικού σχήματος που χρησιμοποιείται στις Τηλεπικοινωνίες για την εκχώρηση αριθμών τηλεφώνου σε τηλέφωνα συνδρομητών ή σε άλλα σημεία τηλεφωνίας. Οι τηλεφωνικοί αριθμοί είναι οι διευθύνσεις των συμμετεχόντων σε ένα τηλεφωνικό δίκτυο, οι οποίες είναι προσβάσιμες από ένα σύστημα δρομολόγησης κώδικα περιορισμού. Τα τηλεφωνικά σχέδια αριθμοδότησης ορίζονται για κάθε διοικητική περιοχή από το Δημόσιο τηλεφωνικό δίκτυο μεταγωγής (PSTN) και είναι επίσης παρόντα σε ιδιωτικά τηλεφωνικά δίκτυα. Για σύστημα δημόσιων αριθμών, η γεωγραφική θέση παίζει ρόλο στην ακολουθία αριθμών που αντιστοιχούν σε κάθε συνδρομητή τηλεφώνου.
Ελισάβετ Παπαζώη

Βιογραφικά στοιχεία

Γεννήθηκε στην Αθήνα στις 19 Ιανουαρίου το 1944. Σπούδασε πολιτικός μηχανικός στο Εθνικό Μετσόβιο Πολυτεχνείο και συνέχισε τις σπουδές της στο Παρίσι σε θέματα Πολεοδομίας, Αγροτικής Πολιτικής και Εφαρμοσμένης Πληροφορικής.
Εργάστηκε ως στέλεχος του ΕΟΤ και από το 1981 ως το 1982 διετέλεσε ειδική σύμβουλος στο γραφείο του υπουργού Χωροταξίας, Οικισμού και Περιβάλλοντος (ΥΧΟΠ) Αντώνη Τρίτση, ενώ την περίοδο 1982 - 1986 ήταν νομάρχης Κυκλάδων.
Ο Ανδρέας Παπανδρέου το 1984 ανακοίνωσε την απόφασή του να ανοίξει ελληνική πρεσβεία στην Κούβα του Φιντέλ Κάστρο, κάτι που θεωρήθηκε εξαιρετικά τολμηρό για την εποχή. Μετά από ταλαντεύσεις, στα τέλη του 1986 η Ελισάβετ Παπαζώη ορίστηκε η πρώτη Ελληνίδα πρέσβης-εκ προσωπικοτήτων της Ελλάδος- στην Αβάνα και η πρεσβεία της Ελλάδας ξεκίνησε τη λειτουργία της στις αρχές του 1987. 
Παρέμεινε πρέσβης ως το 1989, οπότε εκλέχθηκε βουλευτής Κυκλάδων του ΠΑΣΟΚ· εκλεγόταν συνεχώς ως το 2004. Στις κυβερνήσεις του Ανδρέα Παπανδρέου και του Κώστα Σημίτη διετέλεσε υφυπουργός Περιβάλλοντος, Χωροταξίας και Δημοσίων Εργων (1993 - 1996), υπουργός Αιγαίου (1996 - 1999), υπουργός Πολιτισμού (1999 - 2000) και, τέλος, αναπληρώτρια υπουργός Εξωτερικών (2000 - 2001).
Χέρμαν Δ΄ του Μπάντεν

Βιογραφία

Ήταν ο μόνος γιος του Χέρμαν Γ΄ μαργράβου του Μπάντεν και της Μπέρτας, κόρης του Σίμωνα Α΄ δούκα της Λωρραίνης. Προερχόταν από τον Οίκο του Τσέρινγκεν.
Μαζί με τον Φρειδερίκο Α΄ των Χοενστάουφεν της Γερμανίας έλαβε μέρος στην πολιορκία του Μιλάνου. Το διάστημα 1176-78 συνόδευσε τον βασιλιά στην εκστρατεία του στην Ιταλία και συμμετείχε στη μάχη του Λενιάνο το 1176. Ήταν ο εγγυητής στην ειρήνη της Κωνσταντίας το 1183, στην οποία οι πόλεις της Λομβαρδίας έγιναν ανεξάρτητες.
Ακολούθησε την Γ΄ Σταυροφορία και απεβίωσε το 1190 κοντά στην Αντιόχεια.
Lilandra Neramani

Βιογραφία

Η Lilandra είναι αδελφή του D'Ken και του Deathbird, αλλά παρότι πρεσβύτερη των άλλων δύο, δεν της επιτράπηκε να καταλάβει το θρόνο καθώς κατηγορήθηκε για "ανείπωτα" εγκλήματα (τη δολοφονία της μητέρας και της αδελφής της) και εντέλει εξορίστηκε. Το θρόνο κατέλαβε ο D'Ken που σύντομα μετατράπηκε σε παρανοϊκό δικτάτορα. Η Lilandra ορίστηκε Μέγας Ναύαρχος του στόλου των Shi'ar, αλλά στράφηκε εναντίον του D'Ken όταν έμαθε τα σχέδιά του για τον κρύσταλλο Μ'κρααν. Κατηγορούμενη για προδοσία, η Lilandra κατέφυγε στη Γη για να ζητήσει βοήθεια από τους υπερήρωες του πλανήτη και στον τελικό αγώνα της κατά του D'Ken βρήκε συμμάχους της τους X-Men και τον Τσαρλς Εξέβιερ. Η Phoenix κατάφερε να ανατρέψει τα σχέδια του D'Ken και να αποκαταστήσει την ισορροπία του σύμπαντος που κινδύνευε να ανατραπεί από τον πανίσχυρο κρύσταλλο.   
Η Lilandra κατέλαβε το θρόνο με τον Εξέβιερ ως επίσημο σύμβουλό της, αλλά σύντομα η εξουσία της απειλήθηκε από την αδελφή της, το Πουλί του Θανάτου. Η Lilandra εξορίστηκε στη Γη, συμμάχησε με τους Αστροπειρατές του Κουρσάρου και με τη βοήθειά τους κατάφερε να επανακτήσει το θρόνο της.
Ως μονάρχης, η Lilandra ανέλαβε σημαίνοντα ρόλο στις διαγαλαξιακές υποθέσεις, πότε απασχολούμενη με την απειλή του Μαύρου Φοίνικα και πότε κατηγορώντας τον Ριντ Ρίτσαρντς ότι τόλμησε να σώσει τη ζωή του καταβροχθέα πλανητών Galactus.
Κώστας Δαμαβολίτης

Βιογραφία

Κατοικεί στο Ηράκλειο Κρήτης και ασχολήθηκε από νεαρή ηλικία με τα μαχητικά αθλήματα, ενώ συμμετείχε σε περισσότερους από 40 επίσημους αγώνες κικ μπόξινγκ. Η ενασχόλησή του με την πολιτική εγκαινιάστηκε στις εκλογές που διεξήχθησαν τον Μάιο του 2012, όταν ήταν υποψήφιος των ΑΝΕΛ στην εκλογική περιφέρεια Ηρακλείου, ερχόμενος τρίτος στις προτιμήσεις των ψηφοφόρων του κόμματος με 4096 ψήφους. Στις επαναληπτικές εκλογές του επόμενου μήνα, ήταν δεύτερος στη λίστα των ΑΝΕΛ, πίσω από τον Νότη Μαριά που τελικά εξελέγη.
Τον Μάιο του 2014 αντικατέστησε ως πρώτος επιλαχών τον Νότη Μαριά, ο οποίος παραιτήθηκε από το βουλευτικό αξίωμα προκειμένου να συμμετάσχει στις επικείμενες ευρωεκλογές. Στις εκλογές του Ιανουαρίου του 2015 εξελέγη βουλευτής Ηρακλείου συγκεντρώνοντας 2793 ψήφους, όμως τον Ιούλιο του ίδιου έτους παραιτήθηκε από τη βουλευτική του έδρα μετά τη διαγραφή του από την Κ.Ο. των ΑΝΕΛ εξαιτίας της διαφωνίας του με την κεντρική γραμμή του κόμματος, τοποθετούμενος του υπέρ του ΝΑΙ στο δημοψήφισμα της 5ης Ιουλίου, θεωρώντας το ΟΧΙ ως μια ενέργεια υψηλού ρίσκου, με βάση της υπάρχουσες συνθήκες εκείνης της περιόδου. Κατά τη διάρκεια της κοινοβουλευτικής θητείας του με τους ΑΝΕΛ ήταν τομεάρχης Ανάπτυξης και Ανταγωνιστικότητας, Ενέργειας και Κλιματικής Αλλαγής. 
Το 2016 προσχώρησε στο πολιτικό κίνημα Άρδην του Γιώργου Καραμπελιά, ενώ το 2019 συμπεριλήφθηκε στις προσωπικότητες που τάχθηκαν υπέρ της διενέργειας δημοψηφίσματος για τη συμφωνία των Πρεσπών.
Αριστοτέλης (κρατήρας)

Τοποθεσία

Ο Αριστοτέλης κείται κοντά στο νότιο άκρο της Θάλασσας του Ψύχους και στα ανατολικά των Σεληνιακών `Αλπεων. Στα νότια του Αριστοτέλη βρίσκεται ο λίγο μικρότερος κρατήρας Εύδοξος, με τον οποίο σχηματίζει ένα χαρακτηριστικό ευδιάκριτο ζεύγος για όποιον παρατηρεί τη Σελήνη με μικρό τηλεσκόπιο. Ανάμεσά τους, ένα τόξο βουνών κάμπτεται προς τα δυτικά πριν συναντήσει τα τοιχώματα του Αριστοτέλη. Ο μικρότερος κρατήρας Μίτσελ εφάπτεται στο ανατολικό χείλος του Αριστοτέλη. Προς τα δυτικά βρίσκεται ο χαμηλός, πλημμυρισμένος με στερεοποιημένη λάβα, κρατήρας `Εγκεντε.

Χαρακτηριστικά

Ο κρατήρας Αριστοτέλης έχει βάθος 3.300 μέτρα. Το τοίχωμά του είναι ελαφρώς παραμορφωμένο: προσεγγίζει ένα στρογγυλευμένο εξάγωνο. Το εσωτερικό μέρος του τοιχώματος είναι ευρύ και έχει πολλές αναβαθμίδες, ενώ από το εξωτερικό απλώνεται μία γενικώς ακτινωτή δομή λοφοσειρών, η οποία εκτείνεται στην περιοχή όπου έπεσαν τα υλικά που εκτοξεύθηκαν κατά την πρόσκρουση που δημιούργησε τον κρατήρα. Ο πυθμένας του Αριστοτέλη παρουσιάζει ανάγλυφο και είναι καλυμμένος με χαμηλές λοφοσειρές. Ο Αριστοτέλης διαθέτει μικρές κεντρικές πυραμιδοειδείς κορυφές, αλλά βρίσκονται νότια του ακριβούς κέντρου. Ο πυθμένας εμφανίζεται σαν να έχει καλυφθεί με ένα στρώμα υλικού που έθαψε τμήμα αυτών των εξαρμάτων.
Βαριούχο γεύμα

Προϋποθέσεις

Απαραίτητες προϋποθέσεις για τη διενέργεια μιας υψηλής ποιότητας εξέτασης βαριούχου γεύματος διπλής σκιαγραφικής αντίθεσης είναι: 1) η συνεργασία του εξεταζόμενου, 2) η παντελής έλλειψη υγρών και τροφών από το στόμαχο, 3) η χρήση υψηλής πυκνότητας βαρίου, 4) η χορήγηση σκευασμάτων για την απελευθέρωση μεγάλων ποσοτήτων διοξειδίου του άνθρακα ώστε να διαταθεί ο στόμαχος, 5) η ενδοφλέβια χορήγηση σπασμολυτικών όταν κριθεί απαραίτητο, 6) η ταχεία λήψης των ακτινογραφιών με ακτινολογική λυχνία υψηλής ευκρίνειας.

Προετοιμασία

Εφόσον ο ασθενής έχει αποφύγει τροφή, υγρά και άλλες ουσίες για 8 ώρες, του χορηγείται μικρή ποσότητα βαρίου το οποίο απομακρύνει το στρώμα βλέννας που υπάρχει στην επιφάνεια του βλεννογόνου του στομάχου και επαλείφει τον βλεννογόνο. Στη συνέχεια, με τη βοήθεια μικρής ποσότητας νερού, ο ασθενής καταπίνει ένα σκεύασμα που περιέχει σόδα και κιτρικό οξύ (βοηθούν στην απελευθέρωση διοξειδίου του άνθρακα που αναφέρεται παραπάνω).

Τεχνική

Αφού έχει ολοκληρωθεί η κατάλληλη προετοιμασία του ασθενούς, τοποθετείται σε κατακεκλιμένη θέση και μετά από 1-2 περιστροφές λαμβάνονται ακτινογραφίες σε ύπτια και δεξιά πρόσθια λοξή θέση. Αυτές είναι οι καλύτερες ακτινογραφίες για τη λεπτομερή απεικόνιση του βλεννογόνου του στομάχου. Χωρίς καθυστέρηση χορηγείται μία επιπλέον γουλιά βαρίου σε πρηνή θέση ("μπρούμυτα") και λαμβάνονται ακτινογραφίες για την απεικόνιση του κατώτερου τμήματος του οισοφάγου. Στη συνέχει λαμβάνονται εικόνες του δωδεκαδακτύλου καθώς επίσης και ακτινογραφίες ολόκληρου του στομάχου σε όρθια θέση.
Σπύρος Θεοτόκης

Βιογραφικά στοιχεία

Γεννήθηκε στην Κέρκυρα και ήταν γιος του πρωθυπουργού Ιωάννη Θεοτόκη. Καταγόταν από την παλιά αρχοντική οικογένεια Θεοτόκη (κλάδος Θεοτόκη-Daviazzo) και ήταν εγγονός του πρωθυπουργού Γεωργίου Θεοτόκη, ανιψιός του Νικολάου Θεοτόκη και πρώτος εξάδελφος του πρωθυπουργού Γεωργίου Ράλλη. Σπούδασε νομικά και πολιτικές επιστήμες στο Πανεπιστήμιο Αθηνών και συμπλήρωσε τις σπουδές του στη Λωζάννη και το Παρίσι. Κατά τη διάρκεια της Κατοχής συμμετείχε σε αντιστασιακές οργανώσεις, αναγκάστηκε όμως να διαφύγει στη Μέση Ανατολή, όπου έλαβε μέρος ως αντιπρόσωπος του Λαϊκού Κόμματος στο συνέδριο του Λιβάνου. Συμμετείχε ως υπουργός Επισιτισμού στην κυβέρνηση του Γεωργίου Παπανδρέου, από την οποία παραιτήθηκε μετά τη διεύρυνσή της με εκπροσώπους του ΕΑΜ.
Ασχολήθηκε με την πολιτική σε νεαρή ηλικία και το 1934 εξελέγη για πρώτη φορά βουλευτής στην περιφέρεια Κέρκυρας. Επανεξελέγη το 1935, το 1936, το 1946 με το Λαϊκό Κόμμα, το 1951 και το 1952 με τον Ελληνικό Συναγερμό, το 1956, το 1958, το 1961, το 1963 και το 1964 με την Ε.Ρ.Ε, της οποίας και διετέλεσε κοινοβουλευτικός εκπρόσωπος. Με το ξέσπασμα της Χούντας των Συνταγματαρχών συνελήφθη για να απελευθερωθεί αργότερα με αμνηστία και εγκατέλειψε την Ελλάδα. Κατά τη διάρκεια της Χούντας αποτέλεσε έναν από τους βασικούς συνδετικούς κρίκους μεταξύ Βασιλιά και Καραμανλή. Το 1974 εξελέγη βουλευτής Κέρκυρας με την Νέα Δημοκρατία, αξίωμα από το οποίο παραιτήθηκε υπερασπιζόμενος τον βασιλικό θεσμό. Στη συνέχεια μαζί με τον Στέφανο Στεφανόπουλο ίδρυσε την Εθνική Παράταξη, το οποίο στις εκλογές του 1977 συγκέντρωσε 7% με αποτέλεσμα να εκλεγεί βουλευτής. Με την άνοδο στην αρχηγία της Νέας Δημοκρατίας του εξαδέλφου του Γεωργίου Ράλλη, επέστρεψε στη Νέα Δημοκρατία και εντάχθηκε στην τρίτη θέση του ψηφοδελτίου Επικρατείας, με το οποίο και εξελέγη για τελευταία φορά βουλευτής το 1981.
Είχε διατελέσει υπουργός Δημόσιας Τάξεως (1946) στην Κυβέρνηση Κωνσταντίνου Τσαλδάρη, υπουργός Εξωτερικών την περίοδο 1955 – 1956 στην κυβέρνηση Καραμανλή, θέση από την οποία αναγκάστηκε να παραιτηθεί λόγω αντιδράσεων ως προς την πολιτική που ακολουθούσε στο Κυπριακό, υπουργός Γεωργίας (1957) στην κυβέρνηση Καραμανλή, θέση από την οποία παραιτήθηκε λόγω άρνησης του Κωνσταντίνου Καραμανλή να χρηματοδοτήσει ένα σχέδιό του για το ελαιόλαδο, υπουργός Οικονομικών (1961) στην Κυβέρνηση Καραμανλή καθώς και υπουργός Εσωτερικών στην κυβέρνηση Κανελλόπουλου. Το 1952 διορίστηκε υπουργός Παιδείας στην κυβέρνηση Παπάγου, διορισμό όμως τον οποίο δεν αποδέχθηκε.
Πέθανε από απώλεια όλου του αίματός του, λόγω αυτόματης ρήξης ανευρύσματος της θωρακικής αορτής, στις 7 Σεπτεμβρίου 1988. Κηδεύτηκε από τη Μητρόπολη στην Κέρκυρα, όπου και ετάφη, στις 10 Σεπτεμβρίου 1988.
Ατίθασες (ταινία)

Πλοκή

Η ιστορία παρουσιάζεται μέσα από τα μάτια της μικρότερης αδερφής, της Λάλε, μετά τον αποχωρισμό της από την αγαπημένη της δασκάλα που έφυγε μόνιμα για την Κωνσταντινούπολη.
Πέντε αδερφές που έχουν χάσει τους γονείς τους ζουν μαζί με τη γιαγιά τους και τον θείο τους τον Ερόλ σε ένα χωριό στα βάθη της Τουρκίας. Μετά από μία μέρα που βγήκαν και διασκέδασαν με αγόρια, η γιαγιά και ο θείος αποφασίζουν να τις αποκόψουν από τον έξω κόσμο. Η διαπαιδαγώγησή τους είναι αυστηρή, καθώς είναι έγκλειστες στο σπίτι, δεν πάνε σχολείο, φορούν συντηρητικά ρούχα και όλη τη μέρα προετοιμάζονται να γίνουν νοικοκυρές, προκειμένου να παντρευτούν.
Παρ' όλα αυτά, όλες τους έχουν την ανάγκη να βγουν από το σπίτι και να ζήσουν τη ζωή τους. Ντύνονται κρυφά όπως θέλουν, κάποιες φορές βγαίνουν από το παράθυρο, ενώ η Σονάι βλέπει τακτικά ένα αγόρι. Μία μέρα φεύγουν για να παρακολουθήσουν από κοντά έναν αγώνα της Τραμπζονσπόρ, που είναι ανοιχτός μόνο για το γυναικείο κοινό, εξαιτίας των αντρών χούλιγκαν που προκάλεσαν ζημιές. Καταφέρνουν να μπουν στο λεωφορείο με τη βοήθεια ενός οδηγού που είναι με το μέρος τους, του Γιάσιν. Σε κάποια στιγμή κατά τη διάρκεια του αγώνα, τις δείχνει η τηλεόραση, όμως η θεία τους φροντίζει να μην το μάθει κανείς.
Στη συνέχεια, η Σονάι και η Σέλμα παντρεύονται, η πρώτη από έρωτα και η δεύτερη με προξενιό. Την πρώτη νύχτα του γάμου της Σέλμα, οι γονείς περιμένουν για να δείξουν το σεντόνι, όμως δεν υπάρχει τίποτα. Καχύποπτοι, την πηγαίνουν σε γυναικολόγο, ο οποίος λέει ότι δεν είναι απαραίτητο να σπάσει ο υμένας από την πρώτη φορά.
Η Λάλε ανακαλύπτει ότι η Εσέ κακοποιείται σεξουαλικά από τον θείο τους. Μία μέρα που βγαίνουν έξω οι τρεις αδερφές με τον Ερόλ, η Εσέ προσεγγίζει ένα αγόρι με το οποίο έρχονται σε ερωτική επαφή. Η Εσέ ένα μεσημέρι πηγαίνει στο δωμάτιό της και αυτοκτονεί. Παράλληλα, η Λάλε προσπαθεί να βρει τρόπους να φύγει για να πάει στην Κωνσταντινούπολη και ζητά από τον Γιάσιν να τη μάθει να οδηγεί.
Πλέον έχουν απομείνει στο σπίτι η Λάλε και η Νουρ. Ο Ερόλ κακοποιεί σεξουαλικά και τη Νουρ, κάτι που γνωρίζει η γιαγιά. Αποφασίζουν να παντρέψουν τη Νουρ και της γνωρίζουν με συνοικέσιο έναν αρκετά μεγαλύτερό της άντρα. Την ημέρα του γάμου, οι δύο αδερφές κλειδώνονται στο σπίτι και η Νουρ τους λέει πως δε θέλει να τον παντρευτεί. Η Λάλε τηλεφωνεί ζητώντας βοήθεια από τον Γιάσιν και οι δυο τους μαζεύουν τα πράγματά τους για να φύγουν.
Παίρνουν το αμάξι του Ερόλ και φτάνουν μέχρι ένα σημείο, όπου τις περιμένει ο Γιάσιν και τις πάει στο λεωφορείο. Την επομένη φτάνουν στην Κωνσταντινούπολη, όπου η Λάλε συναντά τη δασκάλα της και εκείνη την υποδέχεται εγκαρδίως.

Βραβεία/Διακρίσεις

Η ταινία κέρδισε το Βραβείο Γκόγια Καλύτερης Ευρωπαϊκής Ταινίας, το Βραβείο Lux και το βραβείο του κοινού στο φεστιβάλ της Θεσσαλονίκης. Ήταν υποψήφια για το Όσκαρ Καλύτερης Ξενόγλωσσης Ταινίας, τον Queer Χρυσό Φοίνικα, τη Χρυσή Σφαίρα Καλύτερης Ξενόγλωσσης Ταινίας και το Βραβείο Σεζάρ καλύτερης ταινίας.